ઉના - ગુજરાતના જૂનાગઢમાં આવેલું ઊના અત્યારે રાષ્ટ્રીય પક્ષો માટે રાજકીય એજન્ડાઓના અખાડા સમાન બની ગયું છે. ગુજરાતમાં દલિત યુવાનોને ઢોર માર મારવાનો મુદ્દો લોકસભા અને રાજ્યસભામાં ગુંજ્યો અને હોબાળો પણ થયો. જાણે ઊનામાં રાજકીય દાવપેચ ખેલાઈ રહ્યાં હોવાનું જોવા મળી રહ્યું છે. ત્રણેક દિવસ અગાઉ ગુજરાતના મુખ્યપ્રધાન આનંદીબહેન પટેલે દલિત પીડિતોની મુલાકાત લીધી હતી અને પીડિતોને ન્યાય તેમ જ સારવારના ખર્ચનું આશ્વાસન આપ્યું હતું. તેના બીજા જ દિવસે કોંગ્રેસના ઉપાધ્યક્ષ રાહુલ ગાંધી પીડિતોની મુલાકાતે પહોંચ્યાં હતાં જે પછી સાંજની સભામાં કોંગ્રેસ દ્વારા પીડિતોને રૂ. 5 લાખની સહાયની ઘોષણા કરવામાં આવી હતી.રાજ્યમાં હાલ કુલ 33 લોકોએ આપઘાતનો પ્રયત્ન કર્યો છે.